แนวโน้ม SET ลงตามตปท. กังวล “โควิด” ระบาดรอบใหม่ – สหรัฐฯเล็งขึ้นภาษีฯ
แนวโน้ม SET ลงตามตปท. กังวล “โควิด” ระบาดรอบใหม่ - สหรัฐฯเล็งขึ้นภาษีฯ
24 มี.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสที่จะอ่อนตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนลบ ตามตลาดสหรัฐฯที่ปรับตัวลง เนื่องจากมีความกังวลการแพร่ระบาดไวรัสโควิด-19 กลับมารอบใหม่ อาจส่งผลให้เศรษฐกิจโลกฟื้นตัวช้า ส่งผลให้ราคาน้ำมันปรับตัวลงก่อน และนางเจเน็ต เยลเลน รัฐมนตรีคลังสหรัฐ ระบุว่าจะปรับขึ้นภาษีเงินได้นิติบุคคล แต่ก็ยังมีปัจจัยบวกจากที่จะยังไม่ลดการทำมาตรการผ่อนคลายเชิงปริมาณ (QE) ทำให้อัตราผลตอบแทนพันธบัตร (Bond yield) ปรับตัวลง ซึ่งก็ช่วยได้ในระดับหนึ่ง
นอกจากนี้ ตลาดฯยังไม่มีปัจจัยใหม่เข้ามา แม้ว่าตลาดบ้านเราจะมีมาตรการภาครัฐฯมาช่วยได้ในระดับหนึ่ง แต่ตลาดก็ตอบรับไปมากแล้ว ซึ่งตลาดฯคงจะเผชิญแรงขายทำกำไรเช่นเดียวกับตลาดต่างประเทศ โดยตลาดต่างประเทศมีแรงขายออกมาที่หุ้นในกลุ่มท่องเที่ยว, โรงแรม และพลังงาน ซึ่งตลาดบ้านเราก็มีโอกาสที่จะเป็นเช่นเดียวกัน
อย่างไรก็ดี ตลาดฯยังต้องติดตามดัชนีผู้จัดการฝ่ายจัดซื้อ (PMI) ภาคการผลิตของทั่วโลกที่ทยอยประกาศออกมา และให้ติดตามดุลการค้าของไทยที่จะออกมาในวันพรุ่งนี้ ซึ่งตลาดคาดว่าจะออกมาเกินดุล รวมถึงติดตามการประชุมคณะกรรมการนโยบายการเงิน (กนง.)ในวันนี้
พร้อมให้แนวรับ 1,555-1,550 จุด ส่วนแนวต้าน 1,575-1,580 จุด
 